
Parlamentul  României

Camera  Deputaţilor

Comisia pentru industrii si servicii






                 Bucureşti, 25.03.2015




                                         
                       Nr.4c-3/87/2015
AVIZ
asupra proiectului de Lege pentru modificarea şi completarea unor acte normative în domeniul înregistrării în registrul comerţului


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei juridice, de disciplină şi imunităţi şi Comisiei pentru politică economică, reformă şi privatizare, cu proiectul de Lege pentru modificarea şi completarea unor acte normative în domeniul înregistrării în registrul comerţului, transmis cu adresa nr. P.L.x. 229 din 11 martie 2015, înregistrat sub nr.4c-3/87 din 12 martie 2015.


Consiliul Legislativ, cu avizul nr.63/20.01.2015, avizează favorabil proiectul de lege cu observaţii şi propuneri.



Senatul, în  şedinţa din 04 martie 2015, a respins proiectul de lege.



Proiectul de lege are ca obiect asigurarea transpunerii prevederilor Directivei 2012/17/UE de modificare a Directivei 89/666/CE, a Directivei 2005/56/CE şi a Directivei 2009/101/CE în ceea ce priveşte interconectarea registrelor centrale ale comerţului şi ale societăţilor comerciale, şi în acest sens, completarea şi modificarea următoarelor acte normative: Legea nr.26/1990 privind registrul comerţului, legea societăţilor nr.31/1990, Legea nr.359/2004 privind simplificarea formalităţilor la înregistrarea în registrul comerţului a persoanelor fizice autorizate, întreprinderilor individuale, întreprinderilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, precum şi Ordonanţa de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului aprobată cu modificări şi completări prin Legea nr.84/2010.



Proiectul de lege prevede, în principal: realizarea sistemului de interconectare a registrelor comerţului şi a registrului central cu registrele din alte state membre în vederea comunicării între acesta, stabilirea categoriilor de informaţii disponibile prin sistemul de interconectare şi modalitatea de transmitere a acestora, alocarea identificatorului unic pentru cei înregistraţi în registrul comerţului, modalitatea de notificare cu privire la producerea efectelor fuziunii transfrontaliere, modul de comunicare a documentelor care privesc dizolvarea, lichidarea, insolvenţa şi radierea societăţilor înfiinţate în state ale Uniunii Europene către statele în care există sucursale, corelarea prevederilor în materia ipotecii asupra părţilor sociale cu prevederile Codului civil şi Codului de procedură civilă, transferul competenţei de prelungire a perioadei de lichidare voluntară de la tribunal la oficiul registrului comerţului, asanarea mediului de afaceri prin radierea, din oficiu, de către registrul comerţului a societăţilor aflate în lichidare de mai mult de 7 ani.



Examinarea proiectului de lege a avut loc în şedinţa comisiei din data de 24 martie 2015.
În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor organice.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,
Iulian Iancu
Consilieri parlamentari,
Viorela Gondoş

